Kaitseuuringute keskuse teaduri Henrik Praksi hinnangul näitab alanud õppus Zapad Valgevenele seda, kuivõrd ta sõltub Venemaast. Seda, et Venemaa sooviks õppuse järel konflikti ka Valgevenega, Praks ei usu.
«Sellest räägitakse palju, et kas õppuse lõpus Vene väed üldse Valgevenest lahkuvad või osa lahkuvad, aga mitte kõik. Valgevene on Venemaa sõjaline liitlane muidugi, õppus toimub ju Valgevene ja Venemaa sõjalises koostöös,» rääkis Praks ERRile.
«President Lukašenko üritab balansseerida ja ei ole lubanud Vene sõjaväebaasi teket Valgevenesse. Selge on, et Venemaa ei luba Valgevenel eemalduda Venemaast, aga samas on hetkel võib-olla vähetõenäoline, et soovitakse otsest kriisi või konflikti Valgevenega,» lisas ta.